Russarar hava í hesum døgum eina stóra flotavenjing í Eystrasalti, og tað hevur fingið ávaringarklokkurnar at ringja í Lettlandi og Svøríki. Sambært forsætisráðharranum í Lettlandi, Maris Kucinskis, fara venjingarnar fram í lettiskum sjóøki–nógv nærri landi enn í fyrrverandi venjingum. Fleiri skip nærkaðust eisini svensku flotastøðini í Landskrona. Sambært Maritime Executive og Maritime Danmark eru fýra russisk herskip við í venjingunum. Tey hava skotið við royndarrakettum og kanónum. Kavbátar hava eisini verið við í venjingunum. Fyri flogtrygdina í økinum heitti Russland á Lettland at stongja loftrúmið upp til 60.000 føtur einar 25 kilometrar úr lettisku strondini. Í sambandi vandan av russisku venjingunum í Eystrasalti hevur Svøríki ávarað alla skipaferðsluna í økinum. Svenska sjóvinnuráðið ávarar serliga skip, sum sigla har suðuri í Eystrasalti, tí har fremja russarar skotvenjingar. Serliga í seinnu helvt hesa vikuna kann vera vandamikið at sigla har, sum skotvenjingarnar fara fram. Spenningur Nú, russiska hernaðarvenjingin fer fram í Eystrasalti, er háspenningur millum Russland og fleiri limalond í NATO. USA og fleiri onnur lond hava seinastu vikurnar útvíst nógvar russiskar diplomatar sum revsing fyri eina morðroynd á bretskari jørð. Álopið varð framt móti einum fyrrverandi russiskum njósnara og dóttur hansara. Vesturheimurin illteinkir Russland fyri at standa aftanfyri morðroyndina. Kelda: Maritime Executive og Maritime Danmark